Indbyggerne i Hjørring Kommune er rigtig gode til at tage brugte batterier med på genbrugspladserne. Med 0,78 kilo brugte batterier pr. indbygger er Hjørring Kommune helt i top blandt de danske kommuner hvad angår indsamling af brugte batterier. Kun Lolland er bedre med 0,86 kilo pr. indbygger. Gennemsnittet blandt kommunerne ligger på 0,44 kilo pr. indbygger, og det er ganske fint, lyder det fra Morten Harboe-Jepsen, direktør i Elretur -	Det er en kompliceret udfordring at indsamle brugte batterier, og der er mange faktorer, som spiller ind. Kommunerne gør en kæmpe indsats, og det gør bogstaveligt talt en tonstung stor forskel, siger han. Vi skal blive bedre Selvom vi er godt på vej, så skal vi blive endnu bedre til at sortere vores brugte batterier rigtigt og sørge for at få dem afleveret, lyder det fra direktøren. I 2020 blev der sammenlagt købt 5057 tons batterier i Danmark, og 2655 tons brugte batterier blev indleveret til genanvendelse, hvilket svarer til 53 procent. En ny analyse, som Econet har lavet for Elretur, viser, at 400 tons batterier hvert år bliver smidt ud sammen med husholdningsaffaldet, og at 410 tons batterier bliver smidt i ’småt brændbart’ på genbrugspladsen. Men en del af de brugte batterier ligger simpelthen bare derhjemme i skuffen eller i en gammel kasse. -	Batterier indeholder en masse sjældne råstoffer, der er vanskelige at udvinde fra naturen, så derfor venter der en stor miljømæssig og økonomisk gevinst, hvis endnu flere batterier bliver sendt til genanvendelse, siger Morten Harboe-Jepsen.

Opsummering:
Hjørring Kommune ligger nummer to på listen over de bedste batteriindsamlere i Danmark, viser en opgørelse fra organisationen Elretur, der har ansvaret for indsamling af brugt elektronik og batterier i Danmark.